কৃষক সভার মঞ্চ থেকেই একযোগে বিজেপি-তৃণমূলকে নিশানা করলেন সূর্যকান্ত মিশ্র। একইসঙ্গে জাঠার ভিড় দেখে আত্মবিশ্বাসী সিপিএমের সাধারণ সম্পাদক জানিয়ে দিলেন, ৩ ফেব্রুয়ারি ব্রিগেড সমাবেশ হবে। ওই দিন তৃণমূল-বিজেপির সভার ভিড়ের দ্বিগুণ করতে হবে। বাম শাসনের দূর্গে মোক্ষম আঘাত করেছিল সিঙ্গুর। সেই সিঙ্গুরের মাটি থেকে কৃষকসভার জাঠায় ভিড় দেখিয়ে চমকে দিল বামেরা। বার্তা দিল, ঘুরে দাঁড়াচ্ছে 'মেহনতি' মানুষ। প্রতিযোগিতামূলক সাম্প্রদায়িকতার অভিযোগ এনে মমতাকে সূর্যকান্ত মিশ্রের চ্যালেঞ্জ, পারলে বিজেপির রথ রুখে দিন।  গত কয়েকটি নির্বাচনের ফলাফলে স্পষ্ট, এরাজ্যে ক্রমেই মাটি হারাচ্ছে বামেরা। সামনেই বিজেপির রথযাত্রা। সুর চড়াচ্ছে শাসকদল। পাল্টা পবিত্রযাত্রার ঘোষণা করেছেন তৃণমূল নেত্রী মমতা বন্দ্যোপাধ্যায়। ঘাসফুল আর পদ্মের তালঠোকাঠুকির মাঝে ঘুরে দাঁড়ানোর মরিয়া চেষ্টায় বামশিবির। ডু অর ডাই পরিস্থিতিতে কৃষকসভার মঞ্চকেই বেছে নিলেন সিপিএমের সাধারণ সম্পাদক সূর্যকান্ত মিশ্র। বলেন, ''জগন্নাথ-বলরাম নরেন্দ্র মোদী-অমি শাহ। মাঝখানে সুভদ্রা নেই। গোলমাল করবেন না। আপনার দিদিকে নিয়ে নিন। এক রথে চাপিয়ে নিন। তাহলে অন্তত পশ্চিমবঙ্গে শান্তি থাকবে। আপনি বড় বড় কথাই বলেন। লালুপ্রসাদ যাদবের বুকের পাটা থাকলে ওদের গ্রেফতার করুন। এ জিনিস করতে দেবেন না''।      
    
১৯ জানুয়ারিতে ব্রিগেডের ডাক দিয়েছেন মমতা। পাল্টা ব্রিগেড করছে বিজেপিও। লোকসভা নির্বাচনের আগে বিনা যুদ্ধে মাটি ছাড়তে ছাড়তে চাইছে না কিষাণ মার্চে উজ্জীবিত বাম শিবির। সূর্যকান্ত মিশ্রের কথায়,'' ৩ ফেব্রুয়ারি ব্রিগেড ময়দানে তৃণমূল-বিজেপির সমাবেশের ভিড় যোগ করে লোক আনতে হবে''।       বাম নেতৃত্ব বিলক্ষণ বুঝতে পারছে লোকসভা নির্বাচনে ধস আটকাতে না পারলে  সমূহ বিপদ। তাই  মিছিলের ভিড় দেখে আত্মতুষ্টি নয়, এলাকায় ফিরে মাটি কামড়ে আন্দোলনের কথাও মনে করিয়ে দিলেন সূর্যকান্ত মিশ্র। রাজনৈতিক মহলের প্রশ্ন, কিষান জাঠার ভিড় ইভিএমে প্রতিফলিত করার মতো সংগঠন কি আদৌ বামেদের রয়েছে? তবে নিশ্চিতভাবেই লোকসভার আগে জমে উঠতে চলেছে রাজ্যের বিরোধী পরিসরের লড়াই।